ยุโรปป่วน! ผู้นำประเทศแห่กักตัว-ตรวจหาเชื้อ หลังปธน.ฝรั่งเศส ป่วย “โควิด”
ยุโรปป่วน! ผู้นำประเทศแห่กักตัว-ตรวจหาเชื้อ หลัง ปธน.ฝรั่งเศสป่วย “โควิด”
18 ธ.ค. 2563

ผู้นำของยุโรปหลายรายแห่เข้ากักตัว และทำการตรวจหาเชื้อไวรัสโควิด-19 หลังจากมีข่าวว่า นายเอ็มมานูเอล มาครง ประธานาธิบดีฝรั่งเศส มีผลการตรวจหาเชื้อไวรัสโควิด-19 เป็นบวก
ทั้งนี้ นายฌอง กัสแต็กซ์ นายกรัฐมนตรีฝรั่งเศส นายเปโดร ซานเชซ นายกรัฐมนตรีสเปน นายอันโตนิโอ คอสตา นายกรัฐมนตรีโปรตุเกส นายชาร์ลส์ มิเชล ประธานคณะมนตรียุโรป รวมทั้งนายโฮเซ่ อังเกล กูร์เรีย เลขาธิการองค์การเพื่อความร่วมมือทางเศรษฐกิจและการพัฒนา (OECD) ต่างก็ถูกกักตัว และเข้ารับการตรวจหาเชื้อไวรัสโควิด-19 เนื่องจากมีการพบปะกับนายมาครงในสัปดาห์นี้
นอกจากนี้ นางบริจิตต์ ภรรยาของนายมาครง ก็จะถูกกักตัวเช่นกัน
ขณะนี้ ฝรั่งเศสมีผู้ติดเชื้อโควิด-19 มากกว่า 2.4 ล้านราย ซึ่งสูงเป็นอันดับ 5 ของโลก และมีผู้เสียชีวิตเกือบ 60,000 ราย